– Исламан пачхьалкхтерроризм а санна, доза доцу территори ю. Ца хуьлу иштачу боламан цхьана пачхьалкхехь дозанаш, ун санна даьржа и тайпа зулам. Иштта яра ДАIИШ. Шемахь, Иракъехь а сецна йолчу ДАIИШан террорхой кхочура Малхбузе а, Америке а, Европан пачхьалкхашка а. Жигара хьийзара цуьнан дакъош дукхайолчу пачхьалкхашкахула. Со хаа гIертарг дара, Советан Iедал доьхча кхоллаеллачу пачхьалкхашкахь кхиина нах стенна боьлху ДАIИШе, цара мел доккха дакъа дIалоцу цигахь хаа лааро араяьккхира со. Эзарнаш бахана Шема тIаме. Юккъерчу барамехь 15 эзар тIемало вахана. Царна тIетоха церан доьзалш, ДАIИШехь дина бераш. Доккха терахь ду иза. Исламан пачхьалкхан арахьарчу ницкъех кхоалгIа дакъа дара Советан Iедална кIел лаьттинчу мехкашкара. Оццул дукха кегийрхой Советан пачхьакхера схьабевллачу нахах стенна бахана кхеташ дацара, иза теллина а дацара. Human Rights Watch тептарш-м дешнера ас, амма уьш деккъа цхьа терахьаш а, цIе йоцчу нехан тоьшаллаш а дара, адамаш дацара гуш царна тIехьа. Ткъа суна кхолламаш талла, адамаш ган, довза лиира. Иштта йолаелира сан книгин истори. 